text: Cebuano News: Kakulang sa ebidensya nagpa-abswelto sa human traffickers
  Cebu City (September 14) -- Kakulang sa ebidensya dala sa kahadlok og kawad-on sa biktima ang gitumbok nga hinungdan sa sagad nga pagka-abswelto sa mga human traffickers sa nasod.
  Kini maoy gibutyag sa International Justice Mission Director nga si Attorney Samson Inocencio Junior.
  Matud ni Inocencio, tungod kay ang sagad nga testigos sa human trafficking mao ra man sab ang biktima kini mohatag lang og problema sa prosekusyon sama sa kakulang sa ebidensya og testimoniya nga makakumbikto gyud sa gireklamong human trafficker. Ilabi na nga sagad sa mga biktima mahadlok man og maproblema usab sa kwarta alang sa ginagmayng galastoan samtang nagdagan pa ang kaso.
  Sa iyang bahin, si Mandaue City Regional Trial Court Executive Judge Marilyn Yap, nibutyag nga sukad mapirmahi niadtong tuig dos mil tres ang Republic Act 9208 nga maoy balaod batok sa human trafficking sa Pilipinas, napulo pa lang ka tawo ang napasakaan og kaso sa hukmanan.
  Nidugang ang huwes, nga base sa balaod ang trafficking maisip nga continuing offense nga nagpasabot nga ang mga miyembro sa sindikato nga nanguha og mga tawo sa usa ka lugar sama sa China og nidala sa ilang mga biktima dinhi sa nasod, pwedeng pasakaan og kaso og lutuson sa mga korte dinhi sa Pilipinas.
  Gani gilantaw nga posibleng ehemplo ni Yap ang nahitabo sa pipila ka mga engineers gikan sa China nga nireklamong gidala dinhi sa Pilipinas aron motrabaho apan wa hatagi sa saktong suhulan, maayong puy-anan, pagkaon og uban pang panginahanglan. (PIA Cebu) [top]